description: ПАНТА РЕЙ - ВСИЧКО ТЕЧЕ :: КЗК спря поредната комбинация на г-н Георги Христозов в ТЕЦ „Марица изток 2“

maintext:
Постинг
31.07.2013 12:02 - КЗК спря поредната комбинация на г-н Георги Христозов в ТЕЦ „Марица изток 2“
С Р ешение № 817 от 11 юли 2013г ., Комисията за защита на конкуренцията спря процедурата по договаряне БЕЗ обявление за възлагане на обществена поръчка с предмет: „Обследване и техническа експертиза относно използваната технология при проектиране и изграждане на сероочистващи инсталации на енергийни блокове 5 и 6, съгласно технически изисквания ” в ТЕЦ „Марица Изток 2“. Междувременно, със свое определение № 700 / 12.06.2013г., по преписка № КЗК – 622/2013г., Комисията за защита на конкуренцията наложи временна мярка „спиране” на същата тази процедура.
Това е поредният случай, в който печално известният доскорошен изпълнителен директор на ТЕЦ „Марица изток 2“ ЕАД, Георги Христозов е сътворил невъобразим безпорядък. Самото название на обществената поръчка, която е трябвало да бъде договорена БЕЗ обявление, звучи абсурдно. За какво обследване и техническа експертиза на използуваната технология в сероочистващите инсталации на ТЕЦ „Марица изток 2“ става дума и за кога ще се прави то? Та сероочистващите инсталации на ТЕЦ „Марица изток 2“ са отдавна в експлоатация!?
Нещо повече, на фронтпейджа на официалния сайт на топлоцентралата, в раздела „Отличия“ (!) грее, мига и святка „Разрешение за ползване на СОИ 5-6“ (Разрешение за позване СТ 05 – 682 от 16 април 2013 г., http://www.tpp2.com/userfiles/File/Razreshenie-za-Polzvane_SOI-5-6_Etap-3.pdf ). С каква цел тепърва ще се проучват използуваните технологии за сероочистващите инсталации остава загадка. Може би, за да се похарчи някой и друг държавен лев или евро, адресиран към точно определен „проучвател“ и технически експерт? Въпросът е почти риторичен, но на този етап спирам да питам, защото на някого може да му хрумне идеята да ме разхожда из съдебните зали. Не че ме е страх, но все пак времето спада към абсолютно невъзстановимите ресурси ...
Производството в Комисията за защита на конкуренцията ( преписка № КЗК - 622/03.06.2013г. ) е образувано във връзка с постъпила жалба от „Българска енергетична компания“ АД срещу Решение № 16 на изпълнителния директор на ТЕЦ „Марица изток 2“ за откриване на процедура за договаряне без обявление за възлагане на обществена поръчка с посочения по-горе предмет. Решението е следствие от Протокол №14 от 21.05.2013 г. на Съвета на директорите на „ТЕЦ Марица изток 2" ЕАД.
На 23 май 2013г. на електронната страница на Регистъра за обществени поръчки към Агенцията за обществени поръчки (АОП) е публикувано Решение № 16 от Протокол № 14 от 21.05.2013г. на Съвета на директорите на „ТЕЦ Марица изток 2" ЕАД, с което е открита процедура за възлагане на обществена поръчка, чрез договаряне без обявление.
Решението е публикувано в регистъра на Агенцията за обществени поръчки под № 00246-2013-0049 от 23.05.2013г. Тъй като видът на избраната от възложителя процедура по Закона за обществените поръчки е „договаряне без обявление“, от „Българска енергетична компания“ АД твърдят, че не могат да се снабдят с документация и покана за участие в договарянето. Документация и покана са изпратени само на едно, единствено юридическо лице - BUREAU VERITAS 67/71 BD DU CHATEAU 92200 NEUILLY- SUR-SEINE ФРАНЦИЯ. Малко по-горе, споменах за евентуалната възможност, цялата обществена поръчка да е с цел определен проучвател да „усвои“ определени средства. Факт е, че на преговори е поканен само посочения в предишния ред контрагент ...
Едновременно с това от „Българска енергетична компания“ АД основателно твърдят, че имат всички основания да смятат, че могат изискванията за такава поръчка. Действително, предметът на дейност на „Българска енергетична компания” АД е свързан с дейности в областта на енергетиката, въвеждането в експлоатация на технологични мощности, обследването на енергийни съоръжения, технологии за изграждане на такива съоръжения и други подобни.
От компанията са напълно запознати и компетентни в областта на така наречената технология за мокро сероочистване, по която са изградени сероочистващите инсталации на пети и шести блок в „ТЕЦ Марица изток 2". По този начин, предметът на дейност и компетентностите на дружеството се препокриват напълно с предмета на обществената поръчка.
Съвсем логично от „Българска енергетична компания” АД заявяват, че имат икономически, търговски и професионален интерес от получаването на обявената поръчка, както и че с начина, мотивите и процедурата по която е открита обществената поръчка, пред компанията се създават неоправдани и незаконосъобразни пречки за участие в процедурата.
Проблемът на инициаторите на въпросната странна обществена поръчка е, че процедурата е обявена уж в съответствие с разпоредбата на чл.103, ал.2, т.3 от Закона за обществените поръчки, но всъщност, тя е приложена незаконосъобразно и неправилно. Според цитираната разпоредба, възложителят може да вземе решение за възлагане на обществена поръчка чрез процедура на договаряне без обявление, само когато е възникнала необходимост от предприемане на неотложни действия, породени от настъпване на събитие от извънреден характер, което възложителят при полагане на дължимата грижа не е могъл или не е бил длъжен да предвиди или предотврати и за преодоляването на което не могат да бъдат спазени сроковете за провеждане на открита или ограничена процедура, или на процедура на договаряне с обявление .
Прилагането на процедура на договаряне без обявление е допустимо само като изключение и е зависимо само от наличието на изчерпателно посочените в закона основания.
Основанието, на което възложителят „ТЕЦ Марица изток 2" ЕАД се е позовал, за да открие процедурата за възлагане на обществена поръчка чрез договаряне без обявление е вече споменатият вече неколкократно член 103, алинея 2, точка 3 от Закона за обществените поръчки.
За да се приложи тази разпоредба, законодателят е предвидил необходимостта да бъдат едновременно (на юридически език - „кумулативно“) изпълнени пет отделни предпоставки:
да е възникнала необходимост от предприемане на неотложни действия,
събитие от извънреден характер,
причинно-следствена връзка между неотложните действия и събитието от извънреден характер,
възложителят при полагане на дължимата грижа трябва да не е могъл или да не е бил длъжен да предвиди или предотврати това събитие
за преодоляването на което събитие да не могат да бъдат спазени сроковете за провеждане на открита или ограничена процедура или на процедура на договаряне с обявление .
За да не възникват никакви двусмислия, понятието „събитие от извънреден характер" е предлено ясно формулирано §.1, т.28а от Допълнителните разпоредби на Закона за обществените поръчки: "Събитие от извънреден характер" е природно бедствие, авария или катастрофа, както и друго събитие, което непосредствено застрашава живота и здравето на хората или околната среда."
В Регистъра за обществени поръчки, възложителят – ТЕЦ „Марица изток 2“ е изложил своите мотиви, които тук се привеждат дословно:
„ Във връзка със спорове относно правата върху технологията за СОИ по мокър варовиков метод при проектиране и изграждане на абсорбер, са заведени дела пред КЗК и ВАС от страна на Alstom Power Italy S . p . A срещу Консорциум ,,Идреко- Инсигма". В резултат е инициирана процедура от Европейската комисия, свързана със суспендиране на фондовете за този проект, съгласно Регламент на Съвета (ЕК) № 1164/94 от 16 май 1994 г., учредяващ Кохезионния Фонд, до окончателното произнасяне на Комисията междинните плащания по проекта са преустановени, като „ТЕЦ Марица изток 2" ЕАД поема всички разходи по изпълнението на проекта. Към настоящия момент все още Европейската комисия не се е произнесла относно сумите по предвиденото финансиране на проекта, като има и висящо производство пред 5-членен състав на ВАС относно правата на интелектуална собственост върху използваната технология. През ноември 2012 г. „ ТЕЦ Марица изток 2" ЕАД получава иск от Alstom Power Italy S . p . A за нарушаване на правата им на интелектуална собственост, с който се претендира за дължима сумата от над 3,9 милиона щатски долара. Позовават се на приключил в полза на Alstom Power Italy S . p . A съдебен процес пред Международния арбитражен съд в Сингапур, заключаващ, че отпечатъкът на технологията на Alstom личи в няколко китайски проекта, извършени от Insigma дълго след прекратяването на Лицензионното споразумение между двете страни от 2005г. Alstom претендира, че проектните документи за „ ТЕЦ Марица Изток 2" съдържат много подобни доказателства за използването на конфиденциална информация, софтуер и инструменти - обект на собственост на Alstom . Предвид сложността на проекта, неуредените към момента финансови отношения с Изпълнителя относно гаранционни и мораторни претенции, неяснотата относно финансирането по ИСПА мярка, както u претенциите към дружеството за нарушаване на правата на интелектуална собственост от страна на Alstom Power Italy S . p . A , възниква неотложна необходимост от експертно обследване и техническа експертиза относно използваната технология при проектиране и изграждане на СОИ. Водените съдебни спорове и проверки от Европейската комисия, както и предявения иск за обезщетение за нарушено право на интелектуална собственост представляват непредвидено обстоятелство по смисъла на §146 от Допълнителните разпоредби на Закона за обществените поръчки - а именно обстоятелства възникнат след сключването на договора, независимо от волята на страните, които не са могли да бъдат предвидени и правят невъзможно изпълнението на договора при договорените условия. Налице е възникнала необходимост от предприемане на неотложни действия, породени от настъпване на събитие от извънреден характер и за преодоляването на което не могат да бъдат спазени срокове за провеждане на друг вид процедура освен процедура на договаряне без обявление, съгласно чл. 103, an . 2, т.3 от ЗОП. "
Мотивите са доста дълги и не много лесни за четене, као ли за запомняне, но и за лаиците е ясно, че те се различават драматично от предписаното в допълнителните разпоредби на Закона за обществените поръчки. Съвсем отделен въпрос е, че от „Българска енергетична компания“ АД оспорват и изложеното в мотивите, като твърдят, че то „не отговаря на действителното фактическо и правно положение, т.е. е невярно“. Много по-важно е обаче, че петте предпоставки за които стана дума по-горе отсъствуват.
Нито едно от описаните в мотивите събития не може да се квалифицира като бедствие, авария или катастрофа. Изобщо не е налице непосредствено застрашаване на живота и здравето на хора или пък заплаха за състоянието на околната среда. Няма и как да има, след като всъщност става дума за търговски спор между две компании, който между другото вече е решен окончателно от съда. Събитие от извънреден характер по смисъла на Закона за обществените поръчки няма. На всичкото отгоре, дори и събитията, описани в мотивите, не само са могли да бъдат предвидени, но дори са били известни на възложителя от дълго време.
Комисията за защита на конкуренцията констатира, че „разгледана по същество жалбата е основателна“. От КЗК постановяват, че „след извършеното проучване по преписката, въз основа на твърденията и възраженията на двете страни по преписката, въз основа на представените доказателства, КЗК приема, че хипотезата на чл. 103, ал. 2, т. 3 ЗОП не е изпълнена, поради което актът за откриване на процедура на договаряне без обявление се явява незаконосъобразен поради неправилно приложение на материалния закон“.
КЗК приема, че „фактическата обстановка към момента на постановяване на обжалвания акт, а именно наличието на множество правни спорове с различен предмет и подведомственост, не дава основание за обявяване на обществена поръчка на основание чл. 103, ал. 2, т. 3 от ЗОП“.
В конкретния случай КЗК приема, че не са изпълнени условията, които предвижда ЗОП, за да се приемат за основателни възраженията на възложителя. От изложеното в мотивите на процесния акт, както и в депозираното становище по преписката от страна на възложителя, КЗК приема, че не е изпълнена дефиницията на събитие с извънреден характер, не са налице хипотезите на природно бедствие, авария, катастрофа, друго събитие, което непосредствено застрашава живота и здравето на хората или околната среда, поради което доводите по отношение на съществуващи правни спорове с предмет различни правоотношения между възложителя, други субекти и възможни изпълнители, както и институции, „не съставляват събитие от извънреден характер, наличието на което може да обуслови избор на процедура на договаряне без обявление“.
Отделяме толкова внимание на това решение на КЗК по няколко причини. На първо място, случаят е безподобен като пример за прокарване на процедура по договаряне БЕЗ обявление за възлагане на обществена поръчка. Това е сучай, в който Комисията за защита на конкуренцията не е открила липса на някоя от петте предпоставки предвидени в закона. Напротив, КЗК не е открила НИТО една от петте предпоставки да се намира в мотивите на ТЕЦ „Марица изток 2“.
На второ място, като говорим за мотивите на ТЕЦ „Марица изток 2“, трябва пак да констатираме, че става дума за доскорошния изпълнителен директор Георги Христозов, чието назначаване на ръководна позиция в БЕХ породи истински залп от протести и остри възражения сред обществеността и гилдията на енергетиците. Протестите се дължаха на разкритията на „Журналисти против корупцията“. Разкритията показваха, че от една страна има сериозни съмнения в законнността на начина по който г-н Георги Христозов е назначен за изпълнителен директор на ТЕЦ „Марица изток 2“ ЕАД.
От друга страна, журналистите бяха доказали по безспорен начин, че г-н Георги Христозов няма допуск до изискваното ниво на класифицирана информация. Години на ред той управлява ТЕЦ „Марица изток 2“ ЕАД, като сам си е понижил изискуемото ниво на достъп до класифицирана информация. (Подробностите мога да се видят тук: ДАНС – БНТ – БЕХ. А трябва ли ни БЕХ ? http://www.svobodennarod.com/underground/756-dans-bnt-beh-tryabva-li-ni-beh.html от 20 юни 2013 г.).
Същият добър човек на бърза ръка беше изстрелян в орбита и сега вече ръководи Българският енергиен холдинг (БЕХ). Самата структура БЕХ винаги е пораждала въпроса дали изобщо съществуването й ими какъвто и да е смисъл. Твърде много хора, в това число и авторът на долните редове смятат, че БЕХ е просто един инструмент за ограбване на дружествата в енергетиката и че „бурната“ му деятелност води най-вече до декапитализацията им. С назначаването на г-н Христозов в борда на БЕХ из публичното пространство отново се разнесе ароматът на „гнили ябълки“, защото възникна сериозното съмнение, че назначението му обслужва интересите на Корпоративна търговска банка (Над КТБ и БЕХ се носи аромат на гнили ябълки, http://www.svobodennarod.com/views/876-nad-ktb-i-beh-se-nosi-aromat-na-gnili-yabalki.html от 27 юни 2013 г. ) .


description: ПАНТА РЕЙ - ВСИЧКО ТЕЧЕ :: Подходът „Куюмджиев – Панчев“ не носи нищо на управляващите

title: Панчев“ не носи нищо на управляващите

maintext:
Постинг
06.09.2013 13:39 - Подходът „Куюмджиев – Панчев“ не носи нищо на управляващите
Време е борбата с назначените монополи да замести каканиженето на общи приказки
През последните седмици, бяхме свидетели на изказванията на дейци на БСП и на „Коалиция за България“, които предизвикаха силна възбуда сред обществеността и доста остри публични дискусии. Темите на тези изказвания варират от възможните мерки срещу големите търговски вериги до вече брадясалата тема за работата на електроразпределителните дружества.
Изказванията на Спас Панчев и на Явор Куюмджиев бяха не просто неДОобмислени, а направо НЕобмислени. Снимки: Агенция "КРОСС" и електронен сайт e-burgas.com
Държат ли се социалистите като социалисти?
И двете цитирани изказвания бяха видимо не просто неДОобмислени, а направо НЕобмислени. Никой изобщо не беше се замислил за възможните последствия от тях, точно от гледната точка на социалистически или на ляв политик. Така например, никой не помисли, че задължителното спиране на работа на хипермаркетите в събота и неделя ще доведе просто до намаляване на обема на работите поне с 2/7 (две седми) ако не и с повече, при което естествената реакция на „капиталистическия мениджмънт“ най-вероятно щеше да бъде съкращаване на числеността на персонала.
Информирах се, какви биха могли да бъдат съкращенията в може би най-успешната търговска верига в страната и хората отговориха без излишно лицемерие, че съкращенията могат да бъдат в границите от 700 до 1700 души. Което от двете числа да умножим по броя на търговските вериги в България, ще получим резултат по-голям от броя на съкратените при затварянето на „Кремиковци“.
Социалисти и леви политици не могат да си играят със заетостта – за тях тя трябва да бъде свръхприоритет. Отделен въпрос е, че няма гаранция, че мярката няма да доведе просто до лудо пазаруване в петък от страна на потребителите. Малките търговски обекти имат нужда от други мерки – на първо място да бъде прекратен административният тормоз над тях. По времето на управлението на Бойко Борисов администрацията беше буквално хвърлена да дере живо месо от малките и микро- предприятитята, поради недостига на постъпления в бюджета.
Въпросният недостиг по мнение на редица организации, между които и Съюза за стопанска инициатива, възникваше поради достигнатите рекордни нива на контрабандата и съответната загуба на приходи от неосъществени митнически сборове и акцизи Когато на 23 юли 2011 г., около двеста члена на ССИ – главно животновъди от Елховско, Ямболско и Сливенско, затвориха в знак на протест ГКПП „Лесово“ за един час, те скандираха „Два милиарда контрабанда лапа Бойковата банда“.
Проблемът с контрабандата очевидно се осъзнава много добре от лидера на БСП – Сергей Станишев, който буквално насмете съпартийците си от изпълнителната власт заради размотаването около назначаването на нов шеф на митниците след освобождаването на г-н Ваньо Танов. Остава да му пожелаем обемът на контрабандата на намалее драстично, а с това да нарастнат постъпленията в бюджета. Защото би било истинска катастрофа ако вместо да бъдат запушени, контрабандните канали просто сменят политическите си надзорници .
Малките и микро- предприятията, в това число и малките търговски обекти, наистина трябва да бъдат спасени от преднамерения административен терор на който бяха подложени. Те обаче се нуждаят и от достъп до финансиране за оборотни средства – нещо, което няма да се случи, докато продължава безгрижното добруване на неформалния картел на търговските банки и поддържането на днешните лихвени нива. За тези неща ние не чуваме нищо. Нещо повече – Корпоративна търговска банка е точно толкова на власт, колкото беше и по времето на мислителя от Банкя. Всъщност, по време на Тройната коалиция, КТБ също си живееше „благатко“, така че отново нищо ново под слънцето.
Споменавам Корпоративна търговска банка, просто защото тя се превърна в емблема на безгрижното съществуване на неформалния банков картел. Всъщност, в КТБ не са с нищо „по-лоши“ от деятелите на която и да е банка, която оперира на българския банков и кредитен пазар. Лихвите продължават да бъдат убийствени, а банките продължават да ползуват привилегии, като че ли са държавни институции. Социалистите се кълнат във февруарските протести, но удобно забравят, че един от основните лозунги тогава беше озаптяването на банковия произвол. Такова нещо изобщо не става и комай няма да стане скоро. Малките предприятия, земеделските производители и животновъдите ще продължат да са изправени пред алтернативата или да не взимат кредити или да ги взимат с ясната идея, че при техния предмет на дейност просто не могат да ги върнат. Иначе казано, да се колебаят между нулева инвестиционна активност и кредитно самоубийство.
Малките предприятия не се нуждаят от ръкомахане и ефектни пози .
Малките търговски обекти се нуждаят не от бомбастични жестове, а от систематична подкрепа. Достатъчно е да си спомним от колко време насам чака законодателно уреждане и създаване на някаква разумна нормативна база франчайзингът в България. Законът за рисковото инвестиране, който е от огромно значение за малките иновационни фирми, чака от времето на управлението на НДСВ, когато дори беше приет на първо четене. Има достатъчно на брой допълнителни примери за чакащи въпроси, които биха били ИЗЦЯЛО в интерес на малките фирми, но това обаче изглежда не е актуално и при това правителство.
Липсата на идеи за подобряването на положението на малкия бизнес и на живота на обикновените хора не е патент на сегашното управление, но то беше длъжно да положи много по-големи усилия в тази насока. Да, наистина, в медиен план правителството на Орешарски е подложено на огромен натиск още от първия си ден, но това го задължава още повече да мисли в посока на интересите на обикновените хора.
Вместо това, публиката беше шокирана първоначално с няколко безумни предложения за назначения, сред които „случаят Пеевски“ съвсем не е единствен. Назначаването на скандалната фигура на Георги Христозов в ръководството на Българския енергиен холдинг ( БЕХ ) с нищо не отстъпва на номинацията на Делян Пеевски за шеф на ДАНС. За БСП е цяло щастие е, че проблемите на енергетиката не са толкова близки на публиката, колкото проблемите на националната сигурност. Нищо, че всъщност те са тясно свързани ... ( Защо си позволявам да квалифицирам г-н Георги Петков Христозов като „скандална фигура“, може да се види тук: http://www.svobodennarod.com/underground/756-dans-bnt-beh-tryabva-li-ni-beh.html ).
Проблемите в енергетиката - „словестна дъвка“ или истински приоритет?
И като стана дума за енергетика стигаме до второто знаково изявление – това на г-н Явор Куюмджиев. След консултациите си с няколко неправителствени организации по проблемите на взаимоотношенията на естествените монополи с потребителите и на съответната държавна регулация, той заяви: „В момента отношенията между монополите и клиентите са, че ние по презумпция сме виновни. Пред монополите сме виновни и затова че дишаме. Така се усещаме от доста години. Това трябва да променим“. ( Явор Куюмджиев: Пред монополите сме виновни и за това, че дишаме, http://www.cross.bg/kyyumdzhiev-otnosheniyata-yslygata-1373738.html#axzz2dvQUv1RB от 26 август 2013 г. ).
Без да отричам съжденията на г-н Куюмджиев въобще, не мога да не отбележа, че примерите с които борави в никакъв случай не са точните за момента. Незнайно защо, той започва да се упражнява отново върху електроразпределителните предприятия (ЕРП), сякаш други естествени и неестествени монополи въобще не съществуват. Не е въпросът да защитаваме сляпо ЕРП-тата. През годините те „произведоха“ най-различни проблеми, но добре е всяко безобразие да се свързва с конкретния извършител.
Точно „Свободен народ“ изобличи безобразията на „Енерго Про“, довели до спирането на водата в Добрич за цял ден. Сигналът на „Свободен народ“ доведе до глобяването на „Енерго Про“ с 1 800 000 лева от страна на КЗК, но каква е вината на останалите две ЕРП-та за това? (Виж в: “Свободен народ” закова „Енерго Про“. КЗК ги разпердушини, http://www.svobodennarod.com/underground/301-partiya-svoboden-narod-zakova-energo-pro-kzk-gi-razperdushini.html от 25 май 2013 г. ). Пак „Свободен народ online “ многократно е питал за някои привилегии на юго-източния електроразпределител EVN, но това са си негови прегрешения ...
Време е да кажем, че на политиците е изключително изгодно да превърнат във враг само едно звено от целия електроснабдителен монопол . Много удобно е да се демонизират ЕРП-тата, особено като се имат пред вид изстъпления от типа на цитирания по-горе „хуманитарен подвиг“ на „Енерго Про“. Но атаката срещу ЕРП-тата има преди всичко пропагандна логика. Икономическата логика вече отсъствува.
Някой би попитал: „Да не би изведнъж ЕРП-тата да са започнали да се държат като ангели небесни и да дундуркат потребителите си със семки и бонбонки?“. Безспорно не е така, но е крайно време да се каже още един път истината за това, кой колко кожи смъква от гърба на потребителя? Още по време на февруарските протести стана ясно, че ЕРП-тата взимат максимум 9 процента от крайната цена. Иначе казано – от всеки сто лева сметка, само 9 лева бяха за ЕРП-тата. Още тогава разумните хора попитаха за отговорността на тези, които прибират останлите 91 процента.
Какво е положението днес? От ЧЕЗ, която е единствената компания, постоянно и акуратно уведомяваща ни за дереджето си, научаваме следното:
„ През тази година, частта от крайната цена на електроенергия, която остава в дружествата на ЧЕЗ в България, бе намалена два пъти. До март 2013 г., тя бе 9% от крайната цена. От 5 март 2013 г., след решение на Регулатора за намаляване на крайните цени на електроенергията, тя намаля до 2,88 %, а към 1 август 2013 г. тя е вече 2,49 %. Тоест от сметка на стойност 100 лева за ЧЕЗ остават 2,49 лева.
С този минимален обем от средства компанията поддържа и подобрява клиентските услуги, инвестира и обновява електроразпределителната мрежа в Западна България “. ( Битовите клиенти на ЧЕЗ получават фактури по новите, с 5 процента по-ниски цени, http://radioblg.bnr.bg/cez/Pages/default.aspx ).
Не твърдя, че ЧЕЗ е идеалната електроразпределителна компания, но тези данни ей Богу са истина. Тази подробна информация дължим на факта, че за разлика от „ EVN България“ и „Енергопро“, ЧЕЗ е публично дружество и изпълнява куп изисквания по отношение на информирането на инвеститорите – мажоритарни и миноритарни, както и на борсите и на обществеността за своите дела. И данните сочат горните числа. Към тях можем да прибавим и напълно порверения факт, че от идването си в България, чешката държавна компания ЧЕЗ е вложила над 1,7 милиарда лева. На какво място я нарежда това сред инвеститорите може да се провери лесно. Най-общо казано – на много предно място ...
Не разполагаме с точни данни за „Енерго Про“ и EVN, които не са чак такива любители на прозрачността, но може да се предполага, че и при тях положението е горе – долу същото. За радост и гордост на правителството, пак от информацията на ЧЕЗ знаем какъв е крайният ефект от понижаването на цената на електроенергията с 5 %. Той е: понижение на крайните продажни цени с 4,32 % за тока дневна тарифа и с 5, 59 % за нощната тарифа.
А публиката продължава да пита ...
Въпросът е, какво още може да се изстиска от ЕРП-тата при описаното по-горе положение. Да, действително с тях може и трябва да се водят дебати по много въпроси на обслужването на клиентите и по общите условия на предоставяните от тях услуги, но демонизирането им и превръщането им в мишена е несъстоятелно. Нещо повече – от гледна точка на правителствената политика, такъв подход е и вреден. Хората съвсем не са толкова глупави, а и начините им за информиране вече са различни. Те много лесно ще схванат фалша в патоса на г-н Куюмджиев или на който и да е друг политически пропагандист.
Публиката отдавна пита, какво става с останалите 97, 51 процента от крайната им сметка за ток? Какво става в НЕК? Защо всеки Божи ден ни бомбардират тревожни съобщения, че НЕК е пред фалит? Как точно става така, че монополист да фалира? Публиката пита, ( а още повече „Свободен народ online “, като част от нея ): „До кога ще продължи ограбването на дружествата от енергетиката от така наречения БЕХ“? Как става така, че НЕК е пред фалит, а БЕХ взима от тази компания главоломен дивидент? ( Виж примерно в: ДАНС – БНТ – БЕХ. А трябва ли ни БЕХ? http://www.svobodennarod.com/underground/756-dans-bnt-beh-tryabva-li-ni-beh.html От 20 юни 2013 г. ).
Публиката пита и други неща, като например – кой е отговорен за огромните по обем кражби на трансформаторно масло? Кой трябва да се грижи за безопасността на трафопостовете – служителите на МВР или ЕРП-тата? Ако ЕРП-тата трябва на наемат частни охранители или да си създават собствена вътрешноведомствена охрана, къде ще се отразят направените разходи?
От позицията, която заема, г-н Явор Куюмджиев би трябвало да задава същите въпроси, защото ако получим отговори на тях със сигурност ще успеем да подобрим нещата в енергетиката като цяло, а не да сваляме цената на тока за сметка на ограничаване на плановите ремонти във всички дружества от енергетиката, барабар с ... АЕЦ „Козлодуй“. Аз лично наблюдавам с интерес, дори със симпатия преговорите, които се водят около цената на електроенергията от топлоелектрическите централи AES “Гълъбово” и „Марица Изток 3“. Това е един разумен опит да се постигне реално понижаване на цената на тока, без сигурността на електроенергийната система да страда. Но не е ли време да се огледа цялата система на енегетиката, а не да се действува първосигнално и да се насъсква обществеността само към тези, които пишат фактурите на изхода?
Ефектът не скрива дефекта ...
Общото между идеята да затворят хипермаркетите в събота и неделя и демонизирането на ЕРП-тата е в търсенето на ефектни действия, които да предизвикат някакъв рязък поврат в общественото мнение в полза на политическата сила, към която принадлежат изреклите ги политически дейци. Подобен подход издава нервност, което не е добре нито за БСП нито за „Коалиция за България“. В единия случай беше лансирана съвършенно недообмислана мярка, от която се наложи БСП бързо да се дистанцира. Щастливото обстоятелство за БСП беше, че идеята за задължителната почивка на хипермаркетите в събота и неделя беше „артикулирана“ от представител на коалиционните партньори в „Коалиция за България“ и за социалистите беше горе-долу лесно да се дистанцират.
Въпреки това, остава неприятното усещане за „Бойковщина“ и за „герберизъм“. Спомняме си безброй случаи от управлението на ГЕРБ, когато разни „управленски идеи“ се тестуваха чрез контролирано изтичане на информация в публичното пространство и при установяване на остра, негативно реакция, съответните предложения се прибираха обратно, а Бойко Борисов с подвита опашка обясняваше, че била зачетена волята на Гражданското общество. Подобна игра на проби и грешки не подхожда на управление, министър – председателяят на което освен всичко друго е бил и заместник-ректор на възможно най-солидно висше учебно заведение.
Случаят с ЕРП-тата пък ни връща към класическата схема на търсене на враг, който да бъде громен постоянно. Познавам г-н Явор Куюмджиев като човек, който освен с всичко друго се занимаваше и с изработването на икономическата платформа на БСП. Точно на него би трябвало да е ясно, че прецизирането на регулацията на естествените монополи е мажно и добро дело, но както и колкото да бъдат регулирани, те ще си останат монополи. От друга страна, икономиката се задушава от хватката на изкуствените монополи, които са буквално административно въдворени там, където никой не би очаквал да ги има.
Премахнете НЕестествените монополи!
За никой български гражданин не е тайна, че в сферата на търговията и вноса на горива не би трябвало да има какъвто и да е монопол, но повечето вносители си говорят под сурдинка, че всеки внос трябва да се съгласува с едни хора, които са „политически правилни“. През 2011 г. имах възможността повече от 6 месеца да обикалям страната и да разговарям с представителите на малкия бизнес. Навсякъде хората ми тикаха в очите примери за създали се изкуствени монополи, които не само не са „естествени“, както ЕРП-тата и водоснабдяването, но са и напълно алогични. Изкуствените монополи се създават с мощна политическа протекция и разбиването им може да стане само с лишаването на „назначените монополисти“ от политическа подкрепа .
Управлението на Бойко Борисов ще остане в историята с незапомнен възход на изкуствените монополи. Бяхме свидетели както на блаженството и добруването на назначените монополисти, така и на репресии срещу някои от тях, които бяха сбъркали стъпките в тангото с властта. Имаше арести на роднини по права линия и всевъзможни други ексцеси. Всичко това разбира се прилича на детска игра в сравнение с изтеклите в публичното пространство дебати в къщата на Борисов, на които се обсъжда укротяването и опитомяването на прокуратурата, но щетите, които нанасят изкуствените, назначени от властта монополисти е огромна.
Не би имало нищо по-естествено от това БСП, да освободи пазарите от оковите на политическите протежета на лидера на ГЕРБовците, но в тази посока не се наблюдава особено старание. Всъщност, никой от управляващата коалиция не е изрекъл на глас нищо за опасността от изкуствените монополи и не е предложил мерки за отнемането на привилегирования статут на назначените монополи. А това не е чак толкова трудно. Важното е да не бъдат назначени нови „партийно издържани“ монополи и олигополи.
Вместо заключение .
В крайна сметка, изявите на г-дата Явор Куюмджиев и Спас Панчев са контрапродуктивни и няма да донесат никакви обществени активи нито на правителството, нито на парламентарното мнозинство. Подобни изявления, търсещи лесен и евтин политически ефект дават възможност на депутатите от кликата наречена ГЕРБ да демонстрират загриженост, екпертност, съпричастност към проблемите на малкия бизнес и всякаква друга демагогия. Нека на обществото бъде спестена цялата тази вакханалия.

fasttext_language: bg


description: ПАНТА РЕЙ - ВСИЧКО ТЕЧЕ :: Учените предсказаха „Арабската пролет“, Халифата и войната в Украйна

maintext:
Социолозите направиха смайващо точни прогнози за изключително важни събития в световен мащаб, но нямаше чуваемост при потенциалните потребители на подобна информация
През последните години станахме свидетели на сериозни критики по отношение на учените от сферата на социалните и политическите науки. Имах вече възможността да напиша на друго място, (Detchev, T., Πώς η επιστήμη είχε προβλέψει την Αραβική Άνοιξη. Οι πολιτικοί και οι δημοσιογράφοι πρέπει να διαβάζουν περισσότερο, αντί να μιλούν και να γράφουν απροετοίμαστοι , Foreign Affairs – The Hellenic Edition, February 2014, p. 98 – 103. - Дечев, Т., Как науката предсказа Арабската пролет. Политиците и журналистите трябва да четат повече, вместо да говорят и пишат неподготвени), че ако има нещо общо между България и Франция, което да се е откроило в последно време, то е във възникващите отрицателни обществени нагласи по отношение на тези социолози и политолози, които се изживяват като медийни звезди. (Тези, които не се изживяват по подобен начин страдат от непремерените изяви на своите колеги, спазвайки формулата от известната българска поговорка: „Покрай Илия и Свети Илия …“).
Действително, твърде много интелигентни и образовани хора – от автори на статии в “Le Monde Diplomatique” до посетители на българския интернет „ъндърграунд“ си задават въпроса кога на „телевизионните социолози“им остава време да се занимават с научните си изследвания ? Във Франция, редица уважавани списания и вестници остро критикуваха някои популярни социолози и политолози заради своеобразния им преход от учени към „постоянен инвентар“ в „ток шоутата“ по различни телевизионни и радио канали.


description: ПАНТА РЕЙ - ВСИЧКО ТЕЧЕ :: Люксембург повежда Европа към космическата минна индустрия

maintext:
Постинг
16.03 10:46 - Люксембург повежда Европа към космическата минна индустрия
Новината .
В началото на месец февруари 2016 година, светът получи поредното доказателство, че когато става дума за изследователски и предприемачески дух, няма големи и малки нации и държави. Люксембургското правителство оповести поредица от мерки за превръщането на Люксембург в европейски „хъб” в изследването и използуването на космическите ресурси. (Luxembourg to launch framework to support the future use of space resources, Article – Publié le 02.02.2016 (08:37), Le portail de l’actualité gouvernementale, Released by the Luxembourg Ministry of Economy, http://www.gouvernement.lu/5653386) Между ключовите стъпки, които са предприети, като част от инициативата spaceresources.lu , ще бъде създаването на законова регулаторна рамка, която да дава сигурност относно бъдещата собственост над минералите, извлечени в Космоса от Близки до Земята Обекти (Near Earth Objects – NEO’s) към които се отнасят и астероидите.
Люксембург е първата европейска страна, която оповести своето намерение да въведе законова рамка, която да дава гаранции на частните оператори, които работят в Космоса, че могат да бъдат спокойни за правата си върху ресурсите, които ще добият – в това число и върху редките минерали от астероидите. Подобна законова рамка ще бъде разработена при пълно отчитане на разпоредбите на международното озаконодателство. Люксембург има силното желание да се ангажира заедно с други страни с този проблем.
Също така, Люксембург ще инвестира в съответните изследователски и развойни проекти (R&D projects) и обмисля пряки капиталови инвестиции в компании, които работят в това поле.
Инициативата „Космически ресурси - Люксембург” (SpaceResources.lu) ще „отгледа” вълнуваща и изцяло нова космическа индустрия. Тази индустрия ще предлага безпрецедентен достъп до минерални ресурси, които да се използуват основно в околоземна орбита или оттатък нея. Целта е да се стимулира икономическият ръст на Земята и да се предложат нови хоризонти в космическите изследвания.
Люксембург вече има сериозна поредица от постижения в сродни сектори, като сателитния оператор SES, създаден преди 30 години в Люксембург, днес е глобален играч в тази област.
Бюджетът, заделен за SpaceResources.lu, ще бъде част от националния космически бюджет, който ще бъде определен в рамката на подготовката на приноса на Люксембург за следващия многогодишен бюджет на Европейската космическа агенция, който ще бъде приет през месец декември 2016 година. Правителството на Люксембург ще вземе решение за нови средства за широка гама от нови дейности и инициативи, които включват описаната по-горе.
Вицепремиерът на Люксембург и министър на икономиката Етиен Шнайдер (Étienne Schneider - https://en.wikipedia.org/wiki/Etienne_Schneider ; https://www.gouvernement.lu/3456166/CV-en ), оповести Иницативата SpaceResources.lu на 02 февруари 2016 година. Той заяви:
„Нашата цел е открит достъп до богатството на преди неизследваните минерални ресурси на безжизнени скали, летящи из Космоса, без да унищожаваме естествените местообитания. Ще подкрепим дългосрочното икономическо развитие на нови, иновативни дейности в космистрия, като ключов високотехнологичен сектор за Люксембург. На първо място, нашата цел е да проведем изследвания в тази област, която на по-късен етап може да доведе до по-конкретни дейности в Космоса”.
Жан-Жак Дордан (Jean-Jacques Dordain - http://www.esa.int/About_Us/Welcome_to_ESA/Jean-Jacques_Dordain), предишният генерален директор на Европейската космическа агенция (ESA) и съветник на люксембургското правителство по инициативата SpaceResources.lu е казал: „тази инициатива е ясна демонстрация, че европейците са иновативни и способни да поемат рискове, когато залозите са големи. Макар че изглежда футуристичен, проектът стъпва на солидна основа, в това число и на необикновените технически умения, които вече съществуват в Европа и по света”.
Саймън П. Уордън (Simon P. Worden - http://www.nasa.gov/centers/ames/about/centerdirector_prt.htm), председател на Breakthrough Prize Foundation (https://breakthroughprize.org/ ) е заявил: „Човечеството е на границата на експанзия в Слънчевата система, а след това и отвъд границите й. Да използуваме ресурсите, които ще открием там е от основно значение – не само за нашата експанзия в космоса, но също така и за осигуряването на продължаване на благоденствието тук на Земята”.
Рик Тъмлинсън (Rick Tumlinson - https://spacefrontier.org/founders/rick-tumlinson/ ), съосновател и председател на борда на Deep Space Industries е заявил: „Като отваря ресурсите на космоса, Люксембург ще помогне за премахване на напрежението на Земята”.
Крис Левицки (Chris Lewicki - http://www.planetaryresources.com/team/chris-lewicki/ ), президент и CEO на Planetary Resources е заявил: „Ние приветстваме правителството на Люксембург за това, че повежда света, като създава тази нова добивна индустрия, като по този наин прави възможно икономическото развитие на близките до Земята астероидни ресурси. Planetary Resources ще работи в бъдеще с Люксембург”.
Карим Мишел Сабах (Karim Michel Sabbagh), президент и CEO на SES е заявил: „Ние поздравяваме визионерската инициатива на Люксембург да поеме още един път пионерска стъпка в областта на космическите технологии и още повече да увеличи нашето споделено познание и опит. Ние смятаме да допринесем с нашите уникални възможности за тези бъдещи действия”.
Ив Елсен (Yves Elsen), председател на Люксембургския космически клъстер, е заявил: „През изминалите три десетилетия, Люксемург изгради нарастващо know-how в космически дейности от световна класа. Люксембург може още един път да напише история, като устойчиво поддържа по-нататък привлекателността на страната, като домакин на космически дейности от ново поколение”.
Who is who в горния разказ ?
Рик Тъмлинсън (Rick Tumlinson) е съ-основател на няколко космически компании и организации с нестопанска цел, сред които са Deep Space Industries, Orbital Outfitters и The New Worlds Instritute, както и The Space Frontier Foundation. Той е изключително активен космически предприемач и космически активист. Той е свидетелствал шест пъти по въпроси, свързани с космоса пред Конгреса на Съединените щати от 1995 година насам. През 2014 година, списание Space News Magazine, включва Тъмлинсън в списъка на стоте най-влиятелни личности в космическата индустрия, като го оценява по следния начин:
„И като агитатор и като оператор, Тъмлинсън прекара последните две десетилетия, застъпвайки се за изследването и заселването на Слънчевата система от хората, като силно лансираше необходимостта от създаване на комерсиални възможности в работата на руската космическа станция „Мир“ и на Международната космическа станция“. Тъмлинсън е работил за изключително уважавания учев Джерард O‘Нийл (Gerard O’Neill) в Института за космически изследвания (Space Study Institute) и се сочи като ключова фигура в стартирането на проекта Lunar Prospector, който открива следи от вода на Луната. Той е лобирал за приемането на Закона за заселване на космоса (Space Settlement Act) през 1988 година.
Deep Space Industries (DSI) е американска частна компания, работеща в сферата на космическите технологии и космическите ресурси. Компанията разработва технологии за космически кораби, които са необходими за създаването на минни предприятия на астероидите. Нещо повече – компанията вече продава спътници, където тези технологии се прилагат на практика. Deep Space Industries смята да произвежда космически материали, добити от астероиди, които вече да имат комерсиална стойност след 2020 година. Компанията работи над проблемите на презареждането на космически кораби в космоса, работата на астероиди и производството в космически условия.
Ето как художникът на Deep Space Industries вижда изграждането на космическо поселение с формата на колело на астероид. То трябва да приюти персонала на минно предприятие, което да работи на астероида. © Deep Space Industries .
Създаването на компанията е официално оповестено на 22 януари 2013 година в Санта Моника - Калифорния. В момента тя разполага с три технологии за космически кораби и за производство в условията на микрогравитация. Според Дейвид Гъмп (David Gump), един от основателите на компанията, една от ранните цели на компанията е да постигне презареждане на изкуствени спътници на Земята, които разполагат с интерфейс за това.
Пак според Гъмп, потенциален клиент на Deep Space Industries е NASA. Компанията би могла да зарежда космическите кораби за мисиите на NASA до Марс, като това се осъществява на ниска околоземна орбита, преди корабите да се отправят за Червената планета.
Deep Space Industries планира да построи големи комуникационни платформи и космически базирани сателити за производство на електроенергия от Слънцето. Дългосрочните планове на компанията предвиждат изграждането на космически колонии и превозни средства от материали, добити от астероидите. (Виж: Mike Wall, Asteroid Mining Project Aims for Deep-Space Colonies, January 22, 2913, 12:01 am ET, http://www.space.com/19368-asteroid-mining-deep-space-industries.html ; Paul Rincon, New venture to “mine asteroids”, 22 January 2013, http://www.bbc.com/news/science-environment-21144769 ).
През декември 2014 година, Deep Space Industries оповестява проекта си за създаване на „кораб - майка“, който да може да извежда дузина наносателити на траектории, които са оттатък околоземна орбита за изследване на далечни астероиди. (Marcus Woo, Designing a Mothership to Deliver Swarms of Spacecraft to Asteroids, 17 December 2014, http://www.wired.com/2014/12/cubesat-mothership-space-asteroid-exploration/ ). „Корабът – майка е проектиран да носи една дузина сателити с кубична форма (по шест от всяка страна), които да доставя на набелязания астероид“.
Идеен проект на „Кораба – майка“, който е проектиран да носи една дузина наносателити с кубична форма. Сателитите ще бъдат разположени по шест от всяка страна на „Кораба - майка“, който ще ги доставя на набелязания астероид“. © Deep Space Industries.
Кариерата на Крис Левицки (Chris Lewicki) е свързана с върхови космически проекти. Той е пряко свързан с работата над жизнения цикъл на „марсианските ровъри“ (Mars Exploration Rovers) и на Phoenix Mars Lander. Левицки е осъществявал системното инженерингово разработване и е участвал в сглобяването, изпитването и в операциите по приземяването, по-точно – „примарсяването“ и на двете марсиански мисии, изпратили двежещи се роботи – наблюдатели на Червената планета.
Той е бил директор по полетите за ровърите Spirit и Opportunity и мениджър на мисията на повърхността на Марс (Surface Mission Manager) за Феникс (Phoenix). Носител е на два медала от NASA за изключителни постижения. В негова чест е наречен астероид – 13609 Lewicki. Има бакалавърска и магистръска степен по аерокосмическо инженерство от Университета в Аризона.
В Planetary Resources, Левицки отговаря за стратегическото развитие на компанията, за нейната мисия и визия, за отношенията с клиентите и с научната общност, използуван е като „технически компас“ и води ежедневни операции.
Planetary Resources е астероидна минна компания . нейният лозунг е „нашата визия е да правим „Невъзможното“ днес“. От компанията заявяват, че звездният й екип от „колеги, съветници, инвеститори и клиенти добавя стойност към глобалните пазари днес, докато оставя икономическия стъпков отпечатък на Човечеството в Слънчевата система“. (http://www.planetaryresources.com/company/#company-intro ).
Компанията Planetary Resources Inc., по-рано известна като Arkyd Astronautics е американска компания, създадена през месец ноември 2010 и реорганизирана и преименувана през 2012 година. Обявената от компанията цел е „да разшири базата от естествени ресурси на Земята“, като разработва и осигурява технологии за минно дело на астероидите.
Независимо, че миньорството на астероидите е дългосрочната цел на компанията, по-близките й планове предвиждат създаване на пазар за малки (тежащи 30 – 50 килограма) космически телескопи с икономична цена за наблюдение на Земята и за астрономически цели. Разработването на такива орбитални телескопи е първата крачка към осъществяването на компанията за минно инженерство по астероидите. Същите телескопи – сателити, които Planetary Resources се надява да продава на клиентите си, могат да бъдат използвани и за изследване и за детайлно разглеждане на близки до Земята астероиди.
Експериментален сателит Arkyd 3 Reflight (A3R) е изстрелян и успешно доставен на околоземна орбита на 17 април 2015 и е бил въведен в експлоатация от Международната космическа станция чрез така наречения NanoRaks CubeSat Deployer на 16 юли 2015. NanoRaks CubeSat Deployer (NRCSD) е устройство, разработено от компанията NanoRacks за извеждането в орбита на миниатюризирани сателити с кубична форма от Международната космическа станция. (Planetary Resources’ First Spacecraft Successfully Deployed, Testing Asteroid Prospecting Technology On Orbit, July 16, 2015, http://www.planetaryresources.com/2015/07/planetary-resources-first-spacecraft-deployed/ ).
Сателитът „Reflight“ е бил използван, защото първият сателит на Planetary Resources – Arkyd 3 е разрушен на 28 октомври 2014 година, след като ракетата носител Antares се взривява секунди след старта си. (Phil Plait, Breaking: Antares Rocket Explodes on Takeoff, October 28, 2014, 7:14 PM, http://www.slate.com/blogs/bad_astronomy/2014/10/28/breaking_antares_rocket_explodes_on_takeoff.html ).
Люксембургската компания SES е водещ световен оператор в областта на изкуствените спътници на Земята. Компанията предоставя технически решения в областта на сателитната връзка, като обслужва излъчвания на електронни медии, телекомуникационни компании, комуникационни решения за корпоративни и правителствени клиенти. Компанията SES притежава и управлява космическа флотилия от над 50 геостационарни спътника, която се допълва от мрежа от „телепортове“ и офиси по цялото земно кълбо. Високо развитата инфраструктура на компанията позволява да може да достави сигнал до 99 на сто от населението на света.
Бизнесът на SES е изграден върху четири пазарни стълба: видео, фиксирани данни, мобилност и управление. Компанията е лидер в телевизиите от типа „пряко до дома“ (direct-to-home, DTH) и High Definition (HD). SES разпространява над 7300 телевизионни канали по света, като 2200 от тях са „High Definition“. Спътниците на люксембургската компания достигат 312 милиона телевизори на домакинства по целия свят и над 1,1 милиарда зрители.
Освен видео сигнала, SES осигурява на бизнес клиенти и на различни общности услуги за доставка на надеждна цифрова информация. Защитена широколентова връзка, доставяна чрез спътници обслужва кораби и самолети и спомага за диверсифицирането при задоволяването на комуникационните нужди на правителства и институции.
Компанията SES има участие в O3b Networks – спътникова мрежа от ново поколение, работеща на средна земна орбита (Medium Earth Orbit - MEO). Спътниците, позиционирани на MEO са по-близо до земната повърхност, имат уникално ниска латентност (време за отговор) и много висока пропускателна способност. Компанията SES е базирана в Люксембург и се листва на борсите – на Euronext Paris и на Люксембургската фондова борса. (Виж: http://www.ses.com/about-ses ).
Какво можем да заключим ?
На първо място, трябва да се отбележи, че живеем във време, когато космическите изследвания започват да стават достъпни не само за държавно финансираните агенции, но и за частното предприемачество. Разбира се, частните предприемачи търсят преди всичко „ниши“, където да предлагат свръх високо технологичните си продукти и да осъществяват печалба, докато държавните агенции остават водещи в мащабните проекти. Виждаме примера на Deep Space Industries, които предлагат различни технически решения, които да обслужват мащабния проект на NASA за полети до Марс, по-специално зареждането на космически кораби на ниска околоземна орбита, преди корабите да се отправят за Червената планета.
Вижда се и това, че частните компании се създават от върхови експерти. Те далече не разчитат само на по-малките си административни разходи, както обикновено повтарят стандартните клишета. Те разчитат на изключителни иновации. В общия случай, опитът на частните предприемачи е натрупан при работата им в държавните космически агенции, след което те се опитват да създадат свой бизнес, развивайки идеите си. Това обаче е само от полза за държавните агенции, защото те могат да ползват услугите на частните компании, които са едновременно уникални по своята същност и в някаква степен – ресурсо спестяващи.
Ставащото в Люксембург е оглушителен шамар за всички „нови пророци и вехти витии“, които постоянно се упражняват по електронните медии в предсказване на гибелта на Европа, на Европейския съюз и в размишления за технологическата изостаналост на европейците. Напук на тези прокоби, една от най-малките (уж) държави в Европа, стартира мащабен, свръх иновационен проект, който съчетава създаването на върхови технологии с добиването на материали, които по принцип са много редки и скъпи на земната повърхност.
Тук е мястото да цитираме българското списание „Мениджър“, което може би първо съобщи (макар и съвсем лаконично) новината за похода на Люксембург към астероидите и добива на космически материали. (Люксембург ще добива ресурси от Космоса, Сп. „Мениджър“, брой 2 (208), февруари – март 2016, стр. 107) От „Мениджър“ привеждат данни от книгата на проф. Джон Луис “Mining the Sky”, според които, ако се „разфасова“ астероид с диаметър от един километър от него би могло да се извлекат 30 милиона тона никел, 1,5 милиона тона кобалт и 7500 тона платина. Само платината струва 220 милиарда долара.
Разбира се, идеята да направим открит рудник в космоса, който да започне подобен мащабен добив си остава твърде футуристична, но сигналът на инвеститорите е повече от ясен – те нямат нищо против да се възползват дори само от съпътстващите резултати от работата по развитието на космическото минно дело.
Тук е мястото да кажем, че българската космическа наука не е загинала. Всъщност, с влизането ни в ЕС пред нея се открива нова перспектива. В рамките на Института за космически изследвания при БАН се изпълняват интересни и полезни проекти. Въпросът обаче е в това, дали някой у нас (извън учените, които се занимават пряко с космически изследвания) си дава сметка, колко важно е България да разширява постоянно участието си в изследването на космическото пространство.
На времето се намериха хора, които с цената на много усилия успяха да убедят къде обществото, къде „висшестоящото началство“, че изследването на Антарктида е от стратегическо значение. Днес никой не оспорва правотата им. Въпрос на далновидност е участието ни в космическите изследвания да се засили радикално. Примерът на Люксембург в случая е един прекрасен ориентир.


description: ПАНТА РЕЙ - ВСИЧКО ТЕЧЕ :: Една добра и една лоша новина за Патриарха на Москва и цяла Русия

maintext:
1. blackpredator -
14.02 02:05 антиподът на ереста е догмата
приветствам опита да й поизтрият мухъла
2. batogo -
14.02 07:10 !!!:))) Поздравления за постинга!
Много точна картина на реалностите... Особено точна за съветското православие и православието изобщо като слуга на Кремъл. Който има очи и ум ще осъзнае истината.
3. dartanjan -
14.02 08:47 Според Библейските пророчества за ...
Според Библейските пророчества за краят на света записани в книгите на Даниил и Откровение, звярът който е преследвал светиите и Божието слово 1260 пророчески дни равняващи се на 1260 реални години е римокатолическата църква. От няколко столетия езуитите са ядрото на тази църква и организират бунта срещу Бога в целият свят чрез пропагандата в масовите медии и социалният инженеринг. Тяхната цел е::
1. Унищожаване на всички мирни управления.
2. Премахване на наследствеността.
3. Премахване на частната собственост.
4. Премахване на патриотизма.
5. Унищожаване на семейството.
6. Премахване на религията.
7. Създаване на едно световно фашистко управление под шапката на ватикана - това е новият вавилон за който ни говори Бог.
Тяхно дело са фашизмът, комунизмът, либерализмът. И това не го казват источно православни християни, а вярващи християни живеещи на запад. Търсете истината вместо пиара. Ако обичате някого ще го лъжете ли?
Ще успеят ли? Библията ни казва че ще успеят само за малко за да бъдат изобличени пред целят свят. Говори за времената на скръб , каквито никога не е имало в света. Какъв им е мотива? Какъвто на луцифер в бунта му срещу Бога - гордостта и суетата, които са основа за всяко престъпление и сигурен предвестник на падението.
4. slavimirgenchev1953 -
14.02 10:12 Теди, анализът ти е задълбочен и многостранен.
Важен е обаче моментът. Ватиканът от много години предлага подобна среща, но православният руски скот (както казва Ботев) не смее да я осъществи, защото знае, че пак ще стане дума за отстъпки и че трябва да признае водещата роля на папата. А тя е такава, защото западното общество е по-напреднало - и то е благодарнеие и на католицизма. Разбира се, главно на прагматичното протестантство, което папата няма как да признае. Но в сравнение с изостаналото мистично православие западният религиозен рационализъм е много по-напред и това се изразява и в демокрацията и в нейната по-продуктивна икономическа и научна прагматичност и иновативност. Така че това посещение за мен на патриарха генерал е просто част от хибридната война на Кремъл. Ето какво написах във ФБ: В хибридната война на мужишкия кремълски режим се включи и генералът от червеното православие Кирил, и то на Острова на рухващия фиделокастризъм.
От една страна, под предлог, че воюва срещу ИДИЛ (а всъщност извършващ масови убийства на цивилни в Сирия), международният престъпник Путин се надява да принуди цивилизования демократичен свят да приеме рашисткия режим в Москва като антитерористичен и дори да започне с него общи действия срещу ислямистите.
От друга страна, рашистите избиват както цивилни граждани, за да прогонят останалите живи на Запад, та да съсипват Европа, така и опозиционери от демократичната сирийска опозиция, за да я обезкръвят.
На този фон генералът от руското православие Кирил се среща в Хавана с папата, за да демонстрира желанието си за единство на християнския свят, което е същото, което иска и Путин по отношение на своята власт, т. е. да бъде приета за нормална.
Но този път Западът няма да клъвне.
Никакви преговори и разбирателство с терористи - независимо дали са с църковни или военни униформи!
5. sestra -
14.02 10:48 Хубав анализ. Бих добавила, че светското началство в Русия не просто не се чувства нещастно,
то е според мен инициатор на тази среща и целта е именно Украйна. Вече доста време наблюдаваме как руският лидер извоюва парче по парче време от цивилизования свят за себе си. Украйна е неговата болка и изглежда, че ще си остане така до края. Но аз прочетох бавно целият съвместен текст на двамата и все пак у мен остана радост. Радостта от преодоляването на преодолимите, но непреодолени с векове различия, поддържани с огромното съдействие на руската имперщина. Според мен имаме пробив именно в тази старовремска каша заради неизбежното свиване на кръга около Путин и като гледам не е далеч денят, в който ще бъде осъществена хилядолетната воля на християните, чисти по сърце - да бъде отслужена света литургия в Света София. Нищо, че се намира в столицата на нехристиянска държава. С нетърпение очаквам да видим как ще се намести в думите на двамата главата на нашата църква. За съжаление Украйна и Сирия има още да понасят дебилските изстъпления на путинските мерзавци, но и това ще е до края на джуджето. Контрата остава у всеки, който не приема тази болка като своя и се осланя на липсата на чувствителност, облечена в хибридни, бутафорни доводи.
6. ravramov -
14.02 13:20 Това е само началото на края...
"Кога рекат: мир и безопасност, тогава внезапно ще ги постигне гибел” (1Сол. 5:3).
7. raders -
14.02 14:14 Според Библейските пророчества за ...
Според Библейските пророчества за краят на света записани в книгите на Даниил и Откровение, звярът който е преследвал светиите и Божието слово 1260 пророчески дни равняващи се на 1260 реални години е римокатолическата църква. От няколко столетия езуитите са ядрото на тази църква и организират бунта срещу Бога в целият свят чрез пропагандата в масовите медии и социалният инженеринг. Тяхната цел е::
1. Унищожаване на всички мирни управления.
2. Премахване на наследствеността.
3. Премахване на частната собственост.
4. Премахване на патриотизма.
5. Унищожаване на семейството.
6. Премахване на религията.
7. Създаване на едно световно фашистко управление под шапката на ватикана - това е новият вавилон за който ни говори Бог.
Тяхно дело са фашизмът, комунизмът, либерализмът. И това не го казват источно православни християни, а вярващи християни живеещи на запад. Търсете истината вместо пиара. Ако обичате някого ще го лъжете ли?
Ще успеят ли? Библията ни казва че ще успеят само за малко за да бъдат изобличени пред целят свят. Говори за времената на скръб , каквито никога не е имало в света. Какъв им е мотива? Какъвто на луцифер в бунта му срещу Бога - гордостта и суетата, които са основа за всяко престъпление и сигурен предвестник на падението. dartanjan написа:
:) Тук на седем реда си събрал седемдесет и седем глупости. Хората искат да си подадат ръка и да си помагат, заради нашествието на исляма. Лошо ли е това? Но заради умници като тебе хубавите инициативи обикновено се провалят
:) Тук на седем реда си събрал седемдесет и седем глупости. Хората искат да си подадат ръка и да си помагат, заради нашествието на исляма. Лошо ли е това? Но заради умници като тебе хубавите инициативи обикновено се провалят
8. mihala -
14.02 15:47 "Кога рекат: мир и безопас...
"Кога рекат: мир и безопасност, тогава внезапно ще ги постигне гибел” (1Сол. 5:3). ravramov написа:
При липса на изначално разчитане на Словото Божие,при което Бог е водещия и липсата на вяра у човеците,се стига до намеса на плътта за своя угода. При липса на изначално разчитане на Словото Божие,при което Бог е водещия и липсата на вяра у човеците,се стига до намеса на плътта за своя угода.
9. danailvdimitrov -
14.02 18:03 елементарен прочит на профанистите
"Фундаменталистите просто се придържат към корените на вярата, образно казано – тачат само Светото Писание, но не и Светото Предание и толкова"
За първи път чувам (чета) че протестантите (които признават само Св.Писание) са фундементалисти. Но така лесно се подхващат тези и се доказват идеи.
Те обаче си остават неверни- понеже "фундамента" го няма а именно : какво защитават православните и какво еретиците "фундаменталисти" ?
10. dartanjan -
14.02 18:38 До raders
Исляма е изобретение на римокатолическата църквеа, което изполват срещу христините и Божието слово. България е била 500 години под турско (ислямско) робство благодарение на политиката на римокатоличската църква, понеже сме православни и отхвърляме небиблейскиете догми на тази църква, чиято неофициална вяра е митраизмът - древно сирийско езическо поклонение пред слънцето. Спомнете си за битката на цар Калоян срещу малтийски рицари кръстоносците край клокотница, които нямат нишо общо с християнството.
Виждам че сте емоционален, но първо проверявайте историческите факти и Божието слово. Може и да прегледате филма "Ислямската връзка с Римския католицизъм" за повече фактология от изворът.
Откровение глава 13
1 И видях звяр, който излизаше от морето, и имаше десет рога и седем глави; и на роговете му десет корони, и на главите му богохулни имена.
2 И звярът, който видях приличаше на леопард, и краката му бяха като крака на мечка, устата му като уста на лъв; и змеят даде нему силата си, престола си и голяма власт.
3 И видях една от главите му като че ли смъртно ранена; но смъртоносната му рана оздравя; и цялата земя учудена отиде след звяра и поклониха се на змея по причина, че даде властта си на звяра;
4 поклониха се и на звяра, казвайки: Кой е като тоя звяр? и кой може да воюва против него?
5 И даде му се да говори и с устата си горделиво и богохулно; даде му се още власт да действува четиридесет и два месеца.
6 И отвори устата си да изрече хули против Бога, да хули името Му и скинията Му, па и ония, които живеят на небесата.
7 И позволи му се да воюва против светиите и да ги победи; и даде му се власт над всяко племе и люде, език и народ.
8 И ще му се поклонят всички, които живеят на земята, всеки, чието име не е било записано от създанието на света в книгата на живота на закланото Агне.
9 Ако има човек ухо нека слуша.
10 Ако някой завежда в плен, и той в плен ще отиде; ако някой убива със сабя, и той трябва от сабя да бъде убит. Тука е нужно търпението и вярата на светиите.
11. staler -
14.02 18:46 папизма е бизнес, а от гл т на непо...
папизма е бизнес,а от гл т на неподправеното християнство--ерес....главата на руската православна църква може и да е угодил на сегашните политическите нужди на началника в кремъл но като на всички нас ще му бъде отсъдено според стореното на едно друго място.
12. kvg55 -
14.02 19:19 Няма нищо необичайно в това главите ...
Няма нищо необичайно в това главите на две големи разновидности на една и съща религия да си общуват. Те несъмнено имат допирни точки. Едва някой от двамата ще отстъпи от ръководните принципи на своята разновидност. Така че ругатните срещу московският патриарх са все още неостователни. Ако отстъпи пред папата - да. У нас има политици-идиоти, които ругаят православието и азбуката ни, че не водели обществото ни към прогрес.
13. nkf -
14.02 20:24 Исляма е изобретение на римокат...
[quote=dartanjan]Исляма е изобретение на римокатолическата църквеа, което изполват срещу христините и Божието слово. България е била 500 години под турско (ислямско) робство благодарение на политиката на римокатоличската църква, понеже сме православни и отхвърляме небиблейскиете догми на тази църква, чиято неофициална вяра е митраизмът - древно сирийско езическо поклонение пред слънцето. Спомнете си за битката на цар Калоян срещу малтийски рицари кръстоносците край клокотница, които нямат нишо общо с християнството.
Виждам че сте емоционален, но първо проверявайте историческите факти и Божието слово. Може и да прегледате филма "Ислямската връзка с Римския католицизъм" за повече фактология от изворът.
Съвсем очевидно е, Дартаняне, че познанията ти по българска история са еквивалетни на познанията ти по история на религиите, тоест - никакви.
14. danailvdimitrov -
14.02 23:13 разказът за политическите задкулисия на въпросната среща е едно възможно обяснение
но тук говорим за неща от съвсем друга величина. Това е среща на хора които са духовни водачи и да се обяснява тази проблематика с полу-военни полу икономически аргументи е безплодно. Все едно да смяташ разстояние между две точки в литри!
Спорът тук е за неканоничното поведение на руския патриарх който води диалог с еретик и нарича неговата организация "църква".
Онтологично погледнато има само Една Свята и Съборна Църква (9 чл. от "Символ на вярата"), а тези които са се отделили от нея, еретици, схизматици, разколници и т.н не й принадлежат.
Общение с тях няма и никога не е имало откакто съществува Църквата. (за единение пък да не говорим)
15. get -
14.02 23:36 @14. danailvdimitrov
Руската православна църква "се роди" в грях и все още не се е освободила от това!
- А Гундяев с агентурен псевдоним "Михайлов" е един от изявените поддръжници а икуменизма!
16. planinitenabulgaria -
14.02 23:56 Малко оперативна информация:
Руският патриарх заяви, че най-големият дар Божий за Русия е Путин. След това Путин предостави на Синода им самолет, с който сега патриархът литва на където му ЗАПОВЯДАТ от Кремъл.
Руският патриарх провежда политиката на Путин с други средства. Путин в момента е много зле не само защото страната му е пред фалит, но е застрашен и животът му - той стопи наполовина окраденото от олигарсите, а да бръкнеш в джоба на олигарсите е много страшно. Предстои крах на Путин и в Украина и в Сирия и положението му става неудържимо. Намаляването на цената на водката тези дни няма да е достатъчно да се задържи на власт. Да го е виждал някой някъде да се явява. Дали пък те го е страх да не му се случи нещо като на Политковскай или пък на Немцов.
Някога казваха за нашия патриарх Максим, отгоре черно расо, под него червена рубашка. Защо не се намери единствено досието на нашия патриарх измежду всичките ни висши духовници, ето един добър въпрос. Втори добър въпрос е е ли руският патриарх също от КГБ и подчинен ли е той по тази линия на Путин.
А третият въпрос е не толкова важен:
Има ли измежду коментиралите този постинг разработен в Ценъра трол? Специалистите разпознават тези обекти само по две техни думи.
17. zlika - Другарю Дечев,
15.02 00:06
чета и ми се вижда, че сте писали анализа с нагласата "католиците са свише", а "православните са някви си там". Ако имате време и скучаете, обърнете горната дефиниция и преразгледайте всичко от другата страна. Сигурен съм, че ще видите мноооооого неща, за които сега си (ни) затваряте очите ;-)
18. dartanjan -
15.02 07:10 До nkf
Освен голословната си декларация ще предложите ли факти в подкрепа на вашите втвърдения?
Самият Бог чрез словото предупреждава християните да внимават да не бъдат измамени като вас например. Вие по-голям авторитет ли сте от Творецът?
“И видях друг ангел, че летеше посред небето който имаше вечното благовестие, за да прогласява на обитаващите по земята и на всеки народ и племе, език и люде.
И каза със силен глас: Бойте се от Бога и въздайте Нему слава, защото настана часът, когато Той ще съди; и поклонете се на Този, Който е направил небето и земята, морето и водните извори.
И един друг ангел, втори, следваше изподире и казваше: Падна, падна великият Вавилон, който напои всичките народи с виното на своето разпалено блудстване.
И друг, трети ангел вървеше подир тях и казваше със силен глас: Ако някой се поклони на звяра и неговия образ и приеме белег на челото си или на ръката си, той ще и да пие от виното на Божия гняв, което е приготвено чисто в чашата на гнева Му; и ще бъде мъчен с огън и жупел пред святите ангели и пред Агнето. И димът от тяхното мъчение ще се издига до вечни векове; и ония, които се покланят на звяра и образа му не ще имат отдих ни денем ни нощем, нито кой да е който приема белега на името му. Тук е нужно търпението на светиите, на тия, които пазят Божите заповеди и вярата в Исуса.”
19. slavimirgenchev1953 -
15.02 07:34 Червената рубашка е на Максим, а не на патриарх Кирил - последният достоен патриарх.
Руският патриарх заяви, че най-големият дар Божий за Русия е Путин. След това Путин предостави на Синода им самолет, с който сега патриархът литва на където му ЗАПОВЯДАТ от Кремъл.
Руският патриарх провежда политиката на Путин с други средства. Путин в момента е много зле не само защото страната му е пред фалит, но е застрашен и животът му - той стопи наполовина окраденото от олигарсите, а да бръкнеш в джоба на олигарсите е много страшно. Предстои крах на Путин и в Украина и в Сирия и положението му става неудържимо. Намаляването на цената на водката тези дни няма да е достатъчно да се задържи на власт. Да го е виждал някой някъде да се явява. Дали пък те го е страх да не му се случи нещо като на Политковскай или пък на Немцов.
Някога казваха за нашия патриарх Кирил, отгоре черно расо, под него червена рубашка. Защо не се намери единствено досието на нашия патриарх измежду всичките ни висши духовници, ето един добър въпрос. Втори добър въпрос е е ли руският патриарх също от КГБ и подчинен ли е той по тази линия на Путин.
А третият въпрос е не толкова важен:
Има ли измежду коментиралите този постинг разработен в Ценъра трол? Специалистите разпознават тези обекти само по две техни думи. planinitenabulgaria написа:
20. nkf -
15.02 18:26 dartanjan, твърденията ми относно ...
dartanjan, твърденията ми относно вашето крайно непознаване, както на българската история, така и на историята на Християнството като цяло, не е голословно. Обаче аз се надявах да откриете, евентуално, сам грубите си грешки, които, разбира се, не са случайни. И така - щом настоявате, веднага ще посоча къде са флагрантите ви познавателни пропуски: 1.Цар Калоян не воюва срещу никакви "малтийски рицари" при никаква Клокотница. През 1205 г. Цар Калоян разгромява при Одрин самият цезар на Латинската империя Балдуин от Фландрия, заедно с множество феодали, които, вмнозинството си не са членове на никакви военно-монашески ордени. Колкото до Клокотница, то това е битка между българския Цар Иван Асен II - ри и Деспотът на Епир Теодор Комнин, състояла се през 1230 г.. Предполагам вече разбирате, че има съществена разлика във времето, лицата, обстоятелствата, а и причините. После, битката при Одрин, колкото и да ви се ще, не е продиктувана от "библейски съображения", а от най-банални политически спорове относно суверенитета и легитимността на Цар Калоян. Апропо, в тази битка, над българската войска плющят папските знамена с ключовете на Св. Петър и Папа Инокетий изобщо е на страната на българския цар в спора му с Балдун и унгарския крал. И нещо повече - тогава България е в уния с Рим. 2. Няма как католическата църква да изобрети исляма през 7 век, при положение, че католическата църква се обособява след голямата схизма през 1054 г., тоест разликата е малко повече от 400 години. 3. Османите на два пъти стигат до Виена, като под властта си успяват да покорят и държави, които са бастиони на католицизма - Унгария, Хърватско и части на други, които също са католически. Да не говорим, че с участието на Ватикана са организирани не една и две антиосмански коалиции и има кръстоносни походи, като най-известен е походът на Янош Хуняди и Владислав Ягело /позлдният наречен Варненчик, защото загива при Варна/.Изобщо тезата ви, че ние сме паднали под турско заради заговор на Папата с някой
21. nkf -
15.02 18:47 османски султан е толкова безсъ...
османски султан е толкова безсъдържателна, че дори не би следвало да се обсъжда. 3. "Неофициална вяра" католическата църква няма. Учението на католическата църква е ясно постулирано и най-добре изразено в основната декларация за това - Никео-цариградският Символ на вярата и по-древният - Апостолски символ на вярата. Символа на вярата е общ и за католици, и за православни, с тази разлика, че при католиците е казано, че Свети Дух произлиза И ОТ Сина, докато при православните - само от Отец. Всъщност формално това е богословската причина за схизмата от 1054 г. Така или иначе тези два богословски възгледа се дължат на различията между богословските школи на Александрия и Антиохия / Александрия оказва влияние на Рим, Антиохия - на Цариград/. Колкото до митраизма като някаква "истинска/вътрешна вяра" в католическата църква, то това са вече напълно свободни съчинения, които са много далеч от нормалния разсъдък. И между другото митраизма не е "сирийско поклонение", а религия на древните перси / които са коренно различни от сирийците/. Препоръчвам ви да натрупате поне малко познания по въпросите, за които с таква лекота си позволявате да говорите така категорично и даже императивно. Освен това, би било коректно да споделите на аудиторията на този чудесен блог, че "критиката" ви е от позицията на адвентизма. Доколкото разбирам вие сте адвентист? Ищом е тъй, редно би било, преди да сочите сламката в нечие чуждо око да се заемете с гредата във вашето, поне по отношение на еретическите учения изфабрикувани от една психически нестабилна жена, каквато е Папесата на адвентизма - Хелън Уайт. Доколкото ми е известно, ни едно нейно пророчество не се е сбъднало, нали? Та, такива ми ти работи. Приятна вечер и повече четене на сериозна литература и по-малко на адвентиска и по-малко клипчета от ютюб. Поздрави.
22. bojil -
30.04 13:32 Когато има Български патриарх, ...
Когато има Български патриарх,руският става излишен. Той се появил през XVI в.заради изчезването на Българския век по-рано а сега,когато той отново е на историческата сцена,руският е напълно ненужен анахронизъм. Истинският патриарх на Русия заседава в София- Московския на фона на нашия е узурпатор!


description: ПАНТА РЕЙ - ВСИЧКО ТЕЧЕ :: ЗАЩО ПРЕЗИДЕНТЪТ НЕ ИСКА ПРОМЕНИ В ИЗБИРАТЕЛНИЯ КОДЕКС ?

maintext:
Постинг
09.07.2013 11:39 - ЗАЩО ПРЕЗИДЕНТЪТ НЕ ИСКА ПРОМЕНИ В ИЗБИРАТЕЛНИЯ КОДЕКС ?
Плевнелиев ни тласка към безсмислено повторение на резултатите от последните избори.
Обръщението на президента Плевнелиев от петък, 05 юли 2013 г., може да бъде оценено като разочароващо по две причини. От една страна, то е претоварено с кухи фрази, които дори не са добре оформени от „спийч райтърите“ на президента. От друга страна, в изявлението на президента се съдържа абсолютно неприемливото искане за бързи избори, без съществени промени в Избирателния кодекс.
Ще прескоча словесния водопад, омесил в едно какво ли не: реверансите към протестиращите от февруари и комплиментите към протестиращите от юни-юли; нападките срещу Волен Сидеров и „Атака“ и размишленията за цивилизационния ни избор; съображенията на тема „гражданско общество“, които издават единствено доста примитивните представи на президента, какво е то; и не на последно място – призивът за кръстоносен поход срещу „мафията“ и „монополите“. За такива неща, народът отдавна е казал - „много гръм, малко дъжд“.
Няма да се занимавам и с очевидната принадлежност на президента Плевнелиев към един стопанско-политически кръг, който хората еднозначно асоциират с неформалния банков картел в България, който е нанесъл на икономиката на България несравнимо по-големи щети, отколкото който и да е официален монопол, бил той естествен или не.
Ще се спра единствено на въпроса за гледището на президента относно предсрочните избори, което смятам за порочно и изключително вредно в настоящата политическа ситуация. От една страна, президентът иска от политиците да поемат някакви ясни ангажименти пред обществеността. Той декларира, че „Вече 22 дни в България има непрекъснати протести, а аз продължавам да не виждам политиците да поемат ясен ангажимент, да видят какво се случва в страната и с прости думи да обяснят на нацията какво ще предприемат“.
Явно, давайки си сметка, че и най-запалените му привърженици (били те негови или на човека, който го „посади“ в президентството – Бойко Борисов), биха го попитали, какъв точно ангажимент би поел лично той, Президентът заявява в прав текст:
„В тежката ситуация от февруари, на най-масови протести от 15 години насам, всички се съгласиха, че има един възможен изход - избори. Не приемам фалшивата теза, че тези, които се позовават на този най-демократичен инструмент, нарушават Конституцията. Да, промени в Изборния закон са необходими, трябва да се направят само най-наложителните и безспорните. Едва ли българското общество се намира в това стабилно състояние, което да позволи дълга изследователска дейност, научен подход и изработване на изцяло нов Изборен кодекс, което да отнеме години“.
Избягвам да пиша емоционални текстове, макар че изобщо не принадлежа към по-хладнокръвната половина на българското гражданство. Но заявлението на президента вероятно е вбесило не само привържениците на БСП и кабинета „Орешарски“, но и прилична част от протестиращите в момента. Зад репликата, че трябва да се направят само „най-наложителните и безспорните“ промени в Избирателния кодекс, стои зле прикритото желание да бъдем подгонени към нови избори, които евентуално да осигурят малко по-добър изборен резултат на ГЕРБовците.
Едва ли има здравомислещ човек, който да не вижда, че точно най-наложителните промени в Избирателния кодекс са и най-трудните и едва ли се радват на каквото и да е съгласие между спорещите страни. Освен това, промените в Изборния кодекс нямат смисъл ако не бъдат комбинирани с промени в съответното законодателство, уреждащо статута на политическите партии.
Какъв смисъл биха имали новите избори, ако те си останат състезание между партиите на прехода, дирижирани от добре окопалата се родна плутокрация, която не смята да отстъпва никакви позиции, независимо кой какви харти пише? Какъв смисъл биха имали новите избори, ако законодателството продължава да ги превръща в състезание за „богати“, „особено богати“ и „възможно най-богати“? Какъв смисъл биха имали новите избори, ако отново една четвърт от избирателите останат без политическо представителство в парламента?
Някой би попитал на какво основание задавам по подобен емоционален начин такива въпроси ...? Има ли някой, който да не е забелязъл, че в България политиката и изборите са се превърнали в безкрайно скъпо занимание? Има ли някой, който да не е забелязъл, че в самото изборно законодателство има въведен скрит имуществен ценз, под формата на безумни депозити, които в един момент бяха достигнали неподозирани висоти? Има ли някой, който да не е забелязъл, че от 1994 г. насам, разходите около изборните кампании непрекъснато растат, като от скъпи мегаконцерти постепенно се премина към тотално купуване на гласове? Кой нормален и почтен български гражданин, респективно – кое сдружение на нормални и почтени граждани би могло да разполага дори с част от необходимите средства за междупартийното надцакване?
Не е ли станало ясно на публиката, че от известно време насам, изборите волно или неволно са се превърнали и в технология за пране на пари? Всеки човек, който колко-годе се е занимавал с феномена „пране на пари“ знае, че за изпирането на определена сума отиват около 20 – 25 процента от нея. С течение на времето и с постоянния натиск на държавни органи, данъчни администрации и специални служби, изпирането на „мръсните пари“ стана порядъчно трудно и скъпо занимание. И тук самобитния български гений предлага решение – пране на пари но не по схемата „мръсни пари, изпрани в чисти пари“, а „мръсни пари трансформирани в политическа власт“. Действително, раздадените на ръка пари по време на избори, могат да се смятат за много рентабилно изпрани, стига да са донесли очакваните политически резултати.
Нима никой не забелязва, че по чисто административен начин, достъпът до изборите е изключително стеснен. Законът за политическите партии и изборното законодателство са конструирани по такъв начин, че евентуалното излизане на нови масови движения или граждански инициативи да е практически невъзможно.
Колко изборни кампании трябва да преминат, за да се разбере, че четири процентовата бариера е абсолютно несъстоятелна. Забравил ли е някой каква част от избирателите останаха без представителство през 1991 г.? И защо този прецедент трябваше да се повтори сега? Кога някой ще проумее, че не е нормално една четвърт от гласовете на избирателите да се „преразпределят“ между партии, за които те нито са гласували, нито някога биха си помислили да гласоподадат? И кога вместо да ни занимават с опити за прокарване на мажоритарна система, която да бетонира плутокрацията навеки, законодателите ще вземат просто да се поучат от държави с по-големи традиции в демокрацията от нас ?
Със сигурност ще се намерят трубадури на плутокрацията от типа на г-н Валери Найденов, които ще започнат да ни обясняват, че в сегашната кризисна обстановка е необходимо „стабилно мнозинство“, което да гарантира „силно управление“. И че затова е най-добре незабавно да преминем към мажоритарната система. За мажоритарната система ще кажа само, че тя винаги е облагодетелствувала в огромна степен точно големите и „утвърдените“ партии. За България под това кодово име трябва да разбираме „партиите на прехода“, не някой друг. Всички тъмни сили в държавата биха получили колективен оргазъм ако в един момент някой им предложи преминаването към мажоритарна система – без значение дали с относително или с абсолютно мнозинство. И тогава наистина ще се нагледаме на „железни мнозинства“ и на „силни управления“. На мен , последното „силно управление“ напълно ми стига за цял живот, за читателите не знам.
Много по-важен е въпросът за представителството на народния вот в Парламента. Някои читатели биха напомнили, че извън парламента останаха и партии, които бяха откровени „патерици“ на ГЕРБ и основателно биха попитали, защо плача на техните гробища. Да, аз изпитвам откровено отвращение и от политическите пируети на Яне Янев и от ликвидаторските изстъпления на Емил Кабаиванов в СДС, но въпросът е изцяло принципен. Ако една политическа формация е получила доверието на избирателите дори и само за един депутатски мандат, този мандат трябва да бъде получен. Историята на България предлага достатъчно примери от малко по-далечното минало, когато партии са били представяни в парламента от по един – двама депутати, които само са допринасяли за качеството на дебатите.
На плачовете за това, че пропорционалната система лишавала страната от така нужната й стабилност, можем само да отговорим, че ридаещите няма да сбъркат ако се запознаят с опита на държавата Израел. Държавата Израел е перфектна демокрация и едновременно с това е в постоянно състояние на война, откакто е създадена. Въпреки това, там никой не се притеснява за „стабилността“. Страната избира Кнесета, сиреч Парламента си по „чиста“ пропорционална система БЕЗ всякаква процентова бариера. Много често съставянето на правителството зависи от някоя от така наречените „малки“ партии. Много често, тези партии стоят на доста фундаменталистки религиозни позиции. Това обаче никого не смущава и хората намират съответните компормисни формули без това да застрашава националната сигурност. Е, каквито и резерви да могат да имат към Израел някои от читателите, никой не може да отрече, че там знаят много добре как да защитават националната си сигурност.
Тук вече е време да се върнем към първоначалната ни тема. Президентът иска „избори на бързичко“ без промени в Избирателния кодекс. Държавният глава иска да се променят само най-важните неща, за които има общо съгласие. Е, по-горе бяха изброени едни от най-важните проблеми, свързани с избирателното и партийното законодателство в България. Всеки един от тези проблеми е фундаментален за бъдещето на демокрацията у нас. Бих искал да попитам, по кой от тези въпроси е възможно да се постигне лесно и бързо съгласие? И на кого продава саркастичната си ирония президентът, когато заявява, че „Едва ли българското общество се намира в това стабилно състояние, което да позволи дълга изследователска дейност, научен подход и изработване на изцяло нов Изборен кодекс, което да отнеме години“.
Президентът може да се подиграва, колкото си иска с „научния подход“ към нещата. Той съвсем не е първия български политик, който се подиграва с науката и нейното приложение в живия живот. Но истината е, че пред българското изборно и партийно законодателство стоят дълбоки проблеми. Хората, коиот разбират нещо от избирателни системи, знаят така наречения „Закон на Дюверже“, според който партийната система в една страна е функция и резултат на избирателната система. В зависимост от вида на избирателната система ще се форматира и партийната система в страната, а това не е никак маловажен въпрос. Нека всеки да си каже, за какво се бори – за еднопартийна, двупартийна или за плуралистична многопартийна система?
Постигането на съгласие по тези въпроси няма да стане от днес за утре. От днес за утре можем просто да повторим резултатите от последните избори – справка, изборите във Варна. С нищожна разлика победи кандидатът на ГЕРБ. Колкото и да не са достатъчно представителни за цялата страна, изборите за кмет във Варна ни напомнят, какво можем да очакваме, ако утре се подредим чинно през избирателните урни.
Затова, президентът Плевнелиев ще направи добре, ако възприеме една от практиките на президента Желев. Да си вземе говорител, който да обяснява след него, какво точно е искал да каже. Защото ако остане казаното от него без тълкувание, ще трябва да заключим, че той иска сегашното положение да се възпроизведе отново, като пътьом похарчим още три – четири месеца време. На кого изнася това, оставям да реши интелигентният читател.